Klasaksie dreig soos Twitter-werkers kennis kryElon Musk. (Foto: Brendan Smialowski / AFP) Twitter het Vrydag die helfte van sy 7 500 personeel afgelê tydens nuwe eienaar Elon Musk se ingryping by dié maatskappy. ŉ Interne dokument wat AFP onder oë gehad het, sê “ongeveer 50%” van werknemers word hierdeur geraak en hulle sal onmiddellik nie enige toegang hê tot rekenaars of e-posse van die maatskappy nie. Werkers wêreldwyd was geskok om die nuus te hoor en het hulle na Twitter gewend om hul frustrasie en ongeloof uit te spreek. “Ek het wakker geword met die nuus dat my tyd by Twitter tot ŉ einde gekom het. My hart is gebreek. Ek is in ontkenning,” sê Michele Austin, Twitter se direkteur vir openbare beleid in die VSA en Kanada. “Wat betref Twitter se afname in sy arbeidsmag is daar ongelukkig geen keuse nie wanneer die maatskappy meer as $4 miljoen per dag verloor,” het Musk Vrydagaand op Twitter gesê, sy eerste kommentaar oor die afleggings, 24 uur ná die maatskappy se aanvanklike e-pos wat werknemers oor die afleggings in kennis gestel het. Twitter het voor die afleggings sy kantore wêreldwyd gesluit en werknemers gevra om by die huis te bly en te wag vir e-posnuus oor hulle lot. “Dis nogal ŉ onmenslike manier om personeel te hanteer. Dit lyk soos ŉ geldsugtige poging. Hulle probeer geld op alle maniere spaar,” sê ŉ werknemers wat afgedank is en op voorwaarde van anonimiteit gesels het. Die afleggings is deel van Musk se pogings om maniere te vind om te betaal vir die yslike $44 miljard-ooreenkoms waar hy miljarde dollar skuld oorgeneem en $15,5 miljard aandele in Tesla verkoop het. Musk, hoof van Tesla en SpaceX, sal na verwagting jaarliks sowat $1 miljard rente betaal vir ná hy homself uit die ooreenkoms probeer wikkel het net ná hy dit in April aangegaan het. Hy poog om nuwe maniere te vind dat Twitter sal geld maak met ŉ idee om gebruikers sowat $8 per maand te laat betaal vir geverifieerde profiele. Dié skuif sal help om moontlike verliese aan adverteerders te oorkom, Twitter se hoofbron van inkomste. Talle van die wêreld se tophandelsmerke het reeds hul advertensiekontrakte opgeskort uit reaksie op Musk se minagting vir inhoudbeheer. Musk het reeds onderneem dat Twitter nie ŉ “free-for-all-hellscape” sal word nie, maar het intussen ook ŉ Twitter-plasing gedeel oor ŉ samesweringsteorie oor ŉ aanranding op die man van die speaker van die Amerikaanse huis Nancy Pelosi. “Ons sien die intydse verwoesting van een van die wêreld se magtigste kommunikasiestelsels,” sê Nicole Gille, uitvoerende direkteur van Accountable Tech. “Elon Musk is ŉ wispelturige miljardêr wat gevaarlik ongekwalifiseerd is om dié platform te bestuur.” Sy is deel van ŉ koalisie van 60 regtegroepe wat Vrydag ŉ boikot versoek het deur adverteerders op Twitter. Derrick Johnson, president van die NAACP, ŉ burgerregtegroep, het gesê dit sal “immoreel, gevaarlik en verwoestend wees vir ons demokrasie as enige adverteerder ŉ platform finansier wat haatspraak, verkiesingsontkenning en samesweringsteorieë aanvuur”. “Totdat stappe gedoen word om dit ŉ veilige plek te maak, doen ons ŉ beroep op maatskappye om alle advertering op Twitter te staak.” Yoel Roth, hoof van veiligheid en integriteit by Twitter, het gesê slegs sowat 15% van sy departement is afgelê in vergelyking met die 50%-afleggings in die res van die maatskappy. “Die platform se kern modereringsvermoë bly in plek,” het hy bygevoeg. Data toon egter dat Twitter sedert Musk se oorname meer as ŉ miljoen gebruikers verloor het. Klasaksie volg dalk Verskeie werkers het intussen ŉ hofsaak ingedien oor die afleggings. Hulle voer aan dit is ŉ oortreding van arbeidsreg in die VSA. ŉ Groep van vyf Twitter-werknemers het die klag teen die maatskappy ingedien en gesê hulle het nie die vereiste 60 dae-kennisgewing ontvang nie, kragtens Amerikaanse federale en Kalifornië-wetgewing.